በአማራ ክልል ኮሮናን በመከላከል የመኽር እርሻ ሥራው እየተከናወነ ነው
 ባህርዳር (ኢዜአ)፡- በአማራ ክልል አርሶ አደሩ የኮሮና መከላከል ምክረ ሃሳቦችን በመተግበር የመኽር እርሻ እንቅስቃሴን አጠናክሮ እንዲቀጥል እየተደረገ መሆኑን የክልሉግብርና ቢሮ አስታወቀ። የቢሮው ኃላፊ ዶክተር መለስ መኮነን እንደገለጹት፤ በክልሉ በመኽር አዝመራው 4 ነጥብ 3 ሚሊዮን ሄክታር መሬት በተለያዩ ሰብሎች ለማልማት የእርሻ ሥራ እየተከናወነ ይገኛል። ከኮሮና ወረርሽኝ መከሰት ጋር ተያይዞ የእርሻ እንቅስቃሴው ላይ ተጽዕኖ እንዳያሳድር ከወዲሁ ታሳቢ ተደርጎ ወደ ተግባር መገባቱን ገልጸዋል። አርሶ አደሩ አካላዊ ርቀትን ጠብቆና ሌሎች የጤና ባለሙያዎች የሚሰጧቸው የመከላከያ ምክረ ሃሳቦችን በመተግበር የእርሻ ሥራውን አጠናክሮ እንዲቀጠል እየተደረገ ይገኛል። በገጠር የሚኖረው አርሶ አደሩ ስለ በሽታው መከላከያ መንገዶች ግንዛቤ እንዲያገኝ የጤና ኤክስቴንሽን ባለሙያዎችን በመጠቀም የማስተማር ሥራ እየተሠራ መሆኑን ተናግረዋል። በተለይም ከዚህ በፊት ለሥራ ቅልጥፍናና መተጋገዝ ሲባል በጋራ ይከናወኑ የነበሩ የእርሻ ሥራዎች ከበሽታው ጋር ተያይዞ አርሶ አደሩ በተናጠል የእርሻ ሥራውን እዲያከናውን አቅጣጫ ተቀምጦ እየተሠራ ነው። የኮሮና በሽታ በኢኮኖሚው ላይ ሊያደርስ የሚችለውን ተፅእኖ በመተንበይም ከወዲሁ ለሀገር ውስጥ ፍጆታ፣ ለኢንዱስትሪ ግብዓትና ለኤክስፖርት የሚሆኑ ምርቶችን ታሳቢ በማድረግ የእርሻ ሥራው እየተከናወነ መሆኑን ገልጸዋል። እስከ አሁን በተከናወነው የመኽር እርሻ ሥራ እንቅስቃሴም 1 ነጥብ 5 ሚሊዮን ሄክታር መሬት መታረሱን ኃላፊው ገልጸዋል። 
የሰብል ምርታማነትን ለማሳደግም ከ3 ሚሊዮን ኩንታል በላይ ማዳበሪያ ወደ ክልሉ መግባቱን ገልጸው ከዚህ ወስጥ 2 ነጥብ 6 ሚሊዮን ኩንታል ለአርሶ አደሩ እየተከፋፈለ ይገኛል።
አዲስ ዘመን ሚያዝያ 5/ 2012